Trump loer na Groenland, Dene sê aikôna | Netwerk24
19 Augustus 2019 11:14
Groenland is nie te koop nie en die idee dat Amerika dit wil koop is absurd, het Denemarke se premier Sondag gesê.
’n Ekonomiese raadgewer van pres. Donald Trump van Amerika het bevestig die land stel belang om die wêreld se grootste eiland te koop.
“Groenland is nie te koop nie. Groenland behoort ook nie aan Denemarke nie. Groenland behoort aan Groenland. Ek hoop van harte dat hierdie plan nie ernstig bedoel is nie,” het die Deense premier, Mette Frederiksen, gesê.
Trump het Sondag aan verslaggewers gesê hy het onlangs so ’n moontlikheid oorweeg, “maar dit is nie prioriteit nie”.
’n Blik op die dorpie Upernavik in Wes-Groenland.
“Die konsep het opgeduik en strategies is dit interessant, maar nie die nr.1-plan in die boek nie,” het Trump by navraag aan verslaggewers gesê.
Die planne is dat Trump Kopenhagen vroeg volgende maand besoek wanneer Antarktika op die program sal wees met samesprekinge met Frederiksen en Kim Kielsen, premier van Groenland, ’n selfregerende Deense gebied.
Hy wil nie voorspellings maak nie, het Trump se raadgewer, Larry Kudlow, gesê. “Die president is ’n eiendomsontwikkelaar en hy wil na Groenland kyk vir ’n transaksie.”
Volgens Kudlow ontwikkel die saak nog en hy wys daarop dat oudpres. Harry Truman van Amerika ook Groenland wou koop.
“Denemarke besit Groenland en Denemarke is ’n vennoot. Groenland is baie strategies daar bo en het ’n klomp strategiese minerale,” sê Kudlow.
Volgens ’n militêre verdrag tussen Denemarke en Amerika van 1951 het Amerika militêre regte oor die Thule-lugvaartbasis in Noord-Groenland.
Ane Lone Bagger, Groenland se minister van buitelandse sake, het aan Reuters gesê: “Ons is oop vir besigheid, maar nie te koop nie.” – Reuters
Meer oor: Donald Trump | Amerika | Groenland
KYK: Jy't 'n gewigsprobleem! sê Trump aan ondersteuner
Trump vra Xi om met Hongkongers te praat